Leisi Kool

Ajalugu

Leisis on haridust antud teadaolevatel andmetel 1851. aastast, mil Veske külas Tuulingu talu väikeses kambris alustati koolitööd.
1863 taasavati Leisis apostliku õigeusu kihelkonnakool, mis tegutses moonakatemajas, preestrimajas ja köstrimajas. Kui 1871. aastal ehitati Leisi uus kivikirik, algas ka koolimaja ehitus. Õppetöö vastvalminud koolimajas algas 20. oktoobril 1873. Sel ajal töötas kool neljaklassilisena ja kahe õpetajaga.
6. oktoobril 1918 asutati Leisi Algkool, mis tegutses endisele kihelkonnakoolile kuulunud ruumides. 1922. aastal otsustas vallavolikogu ehitada uus, 250 õpilasele mõeldud koolimaja, ent rahaliste vaidluste tõttu jäi ehituse algus venima. Nurgakivi pandi uuele koolihoonele 1. mail 1925. Avaaktus uues koolimajas toimus 2. oktoobril 1927.
1928 kehtestati Leisi vallavanema Filip Mölderi ettepanekul esimesena Saaremaal 6-klassiline koolikohustus ja 1929. aasta suvel avati kooli juures põllumajanduslik täiendusklass.
1940 reorganiseeriti toonane Leisi Algkool mittetäielikuks keskkooliks ning 1. veebruaril 1947 omakorda Leisi täiskasvanute keskkooliks. 1950. aastal sai koolist üldhariduslik keskkool. Kolm aastat hiljem lõpetas keskkooli esimene lend. Sel õppeaastal, kui Leisi koolist sai keskkool õppis Leisi koolis 243 õpilast.
Aastatel 1959–64 kujundati Leisi Keskkoolis välja tootmisõpetus.
1980. aasta detsembris pandi nurgakivi uuele koolihoonele ning 1. septembril 1983 algas uues hoones õppetöö.
2000. aastal võeti kasutusele kooli uus sümboolika.
2008. aastal hakkas Leisi keskkool kasutama e-kooli ja õpetajad said sülearvutid.
Aastate jooksul on Leisi Keskkooli lõpetanud kuldmedaliga 15 ja hõbemedaliga 38 õpilast.
Leisi vallavolikogu otsustas 2016. aastal Leisi keskkooli järk-järgult põhikooliks reorganiseerida. Otsus põhjustas lastevanemate vastuseisu.

Hoone

Leisi Keskkooli praegune hoone valmis 1983. aastal. Seal töötavad ujula, võimla, puidutööõpetuse klass, arvutiklass ja majasisene arvutivõrk, raamatukogu, internaat ja staadion. 
1990. ja 2000. aastatel on koolimaja kaasajastatud. 1997. aastal sisutati kaasaegne arvutiklass ja aasta hiljem sai raamatukogu uued ruumid. 1999. aastal sai uue sisustuse töökoda. 2000. aastate alguses renoveeriti tahvli- ja klassivalgustust ning tuletõrje signalisatsiooni. Aastal 2005 võeti kasutusele akustiline koolikell ja saadi uued arvutid. 2006. aastal viide koolimajas sisse videovalve. Aastast 2008 levib koolimajas traadita internet.
Hoone renoveeriti täielikult 2010. aastal ning selle käigus uuendati muuhulgas kooli arvutiklass, võeti kasutusele interaktiivsed tahvlid ja varustati klassid projektoritega.

Huvitegevus

Leisi keskkooli juures tegutsevad mudilaskoor ja lastekoor, samuti instrumendiõpe. Tegutseb ka koolibänd. Lisaks neile on kooli juures näite-, sõnakunsti- ja kunstiring.
Spordialadest tegeletakse võrkpalli, ujumise ja maadlusega. Kooli juures tegutseb SEPPSi spordiring.
Tegutsevad Noorkotkad ja Kodutütred.
Läbi aastate on tegeletud rahvatantsuga. Leisi keskkooli rahvatantsu rühmade juhendaja on aastast 1998 Meeli Štankevits. 2017/2018. õppeaastal on Leisis 4 tantsurühma. 1–2 kl, 3–4 kl, 5–7 kl ja 8–9 kl. 2017. aasta tantsupeol "Mina jään" osales Leisist 3 tantsurühma: 5.–6. klassi, 7.–9. klassi ja C-rühm. Kooli juures töötab ka loovtantsuring.